Nuuskommentaar: Rusland en VSA gryp mekaar aan diplomatieke kelePres. Donald Trump. Foto: AP Photo/Alex Brandon Te oordeel na die diplomatieke rel wat tussen die VSA en Rusland losgebars het, is die Koue Oorlog nog lank nie iets van die vergetelheid nie. Die jongste koppestamp word egter taamlik deur woelinge in die Withuis, wat deur die media die “revolving doors” gedoop is, oorskadu. Dit beteken so vinnig soos iemand op pres. Donald Trump se diensstaat aangestel word, kry ’n ander pas aangestelde al weer die trekpas. In plaas van om, soos in die Luyt-dae van SA rugby, “gefaks” te word om diens te verlaat, word die afgedanktes van die Withuis in tipiese Trump-tradisie weggetwiet. Op ’n ander front speel ’n veel ernstiger saak hom af. Die sage het momentum gekry nadat die Obama-administrasie gelas het dat 35 Russiese diplomate die VSA moet verlaat. Twee eenhede in die VSA wat vir intelligensiedoeleindes ingespan is, moes ook gesluit word. Formeel hou die uitskoppery van die Russiese diplomate verband met beweerde Russiese inmenging in die Amerikaanse verkiesing wat Trump sou bevoordeel het. AFP, soos via die Daily Maverick gerapporteer, berig die Withuis het erken dat Trump gehelp het om ’n misleidende verklaring te dikteer oor sy seun se ontmoeting met ’n Russiese prokureur met hegte bande met die Kremlin. Intussen het die Russe met mening teruggeslaan en aangedui dat 745 van die 1 200 Amerikaanse werknemers by Amerikaanse diplomatieke sendings in Rusland die land moet verlaat. Daar word ook op twee Amerikaanse eiendomme beslag gelê en die Amerikaners word die gebruik van twee huise op die platteland (bekend as “dachas”) asook ’n pakhuis in Moskou ontsê. Nadat die diplomatieke korps in Rusland met 745 verminder is, sal die VSA net soveel personeel in Rusland oorhê as wat Rusland in die VSA het. Rusland het voorts laat blyk dat enige optrede in dié land met ’n spieëlbeeld-aksie opgevolg sal word. Terwyl Trump se gewildheid volgens peilings in die VSA bly daal (dit staan nou volgens Rasmussen op minus-24 nadat dit nog op 3 Maart op plus-1 gestaan het), is sy optrede teen Rusland (al is die huidige aksie deur Obama begin) nie ongewild nie. In nog ’n peiling toon dit dat 52% van die Amerikaanse kiesers meen sanksies teen Rusland is ’n doeltreffende manier om die VSA veiliger te maak. Net 22% stem nie saam nie, met die res wat onseker is. In die kongres is die verteenwoordigers se motief ook volkome afgestem daarop om die VSA veiliger te maak. In nog ’n peiling blyk dit dat die Amerikaners die beweerde bande tussen Trump en die Russe as die grootste knelpunt uit ’n lys van ses bedreigings vir Amerikaanse veiligheid beskou. Altesaam 26% het die Trump-administrasie se beweerde bande met Rusland as die grootste kopkrapper beskou. Dit is gevolg deur 18% wat meen die ekonomie is hul grootste kommer, 16% breek hul koppe die meeste oor Obamacare, 15% se grootste kommer is belasting en uitgawes deur die staat, altesaam 14% se vernaamste kopsorg is nasionale sekuriteit, en 7% beskou onwettige immigrasie as die grootste probleem. Volgens die jongste berigte het Amerikaanse diplomate reeds die twee “dachas” begin ontruim, hoewel die keerdatum eers 1 September is. Rusland is egter nie al wat swaar op die Amerikaanse gemoed lê nie. Die Noord-Koreane se lansering van ’n tweede interkontinentale ballistiese missiel – dié keer een wat vermoedelik verskeie Amerikaanse teikens kan bereik, het die VSA genoop om ook sy eie wapenarsenaal uit te brei. Vandag word ’n onbewapende interkontinentale ballistiese missiel getoets wat vanaf die Vanderburg-lugmagbasis gelanseer word. In ’n interessante verwikkeling vra die konserwatiewe Amerikaanse skrywer, Patric J. Buchanan, in ’n nuwe artikel harde vrae oor of die VSA se oorloë moreel en geregverdig is. Hy verskaf skokkende syfers oor ongevalle en skade in verskeie lande, maar veral ook Sirië. Hy sluit af: “Meanwhile, the Americans, $20 trillion in debt, running $800 billion trade deficits, unable to fix their health care system, reform their tax code, or fund an infrastructure program, prepare to fight a new Middle East war.” Trump het inderdaad ’n gedugte taak om kop bo water te hou. Volgens peilings glo die meeste Amerikaanse kiesers die Kongreslede laat hulle eerder deur die media lei as deur die kiesers se behoeftes. En ’n groot deel van die media is nie besonder lief vir Trump nie. Betreklik onlangs nog het die hoofredakteur van die Los Angeles Times na Trump as ’n “train wreck” verwys, en hom in baie soortgelyke taal beskryf as wat Suid-Afrikaners dikwels na pres. Jacob Zuma verwys. Dit is dus nie so verrassend nie dat dit lyk of Trump sy doelwitte meer in ooreenstemming begin bring met wat die kiesers en die media vra.